"Olen pärast kaalumist otsustanud rahandusministri ametist tagasi astuda. Teen seda seepärast, et mulle on Eesti riik tähtsam kui mu ametikoht," ütles Jürgen Ligi.

"Armastan ka tõde rohkem kui ministriportfelli. Ma usun, et mul on praegu väljaspool valitsust lihtsam tõde ja Eesti riigi mainet kaitsta. Astun tagasi selleks, et valitsusel oleks rahulikum edasi töötada," lisas ta.



"Mina olen oma mitmetitõlgendatava sõnakasutuse eest vabandanud. Aga ma ei saa leppida sellega, et üks fragment jutust ajalootajust, nõukogude võimu tagajärgedest, migratsioonist pööratakse konflikti õhutamiseks rahvuste vahel. Ma loodan, et selle eest vabandab minister Ossinovski. Tahtmise korral saanuks ta solvumised lõpetada rahustava sõnumiga," ütles Jürgen Ligi.



Peaminister sõnas, et Jürgen Ligi esitatud palve rahandusministri ametist lahkuda on riigimehelik ja inimlikult mõistetav. "Samas on mul süda raske, sest Jürgen Ligi on olnud üle viie aasta väga tugev rahandusminister. Ta on olnud valitsuse liikmena põhimõttekindel ja otsustav. Ta on alati seisnud Eesti huvide eest. Temas oli ka vajalikku karmi kätt majanduskriisi aegadel," ütles peaminister Rõivas.



"Ta on teinud oma tööd täie pühendumuse ja kirega, Eestit südames hoides. Jah, ta keel on olnud terav, aga selgroog tugev ja süda õige koha peal. Ma aktsepteerin Jürgeni riigimehelikku otsust ja soovin talle jätkuvat tarkust tööks parlamendis," lisas Rõivas.



Peaministril on ministri tagasiastumisavalduse presidendile edastamiseks üks kuu.

Reformierakondlasest rahandusminister Jürgen Ligi tegi neljapäeva hommikul suhtluskeskkond Facebookis haridusminister Jevgeni Ossinovski (SDE) aadressil solvava postituse, mille pärast palus mõni tund hiljem vabandust. Ligi kirjutas Facebookis muu hulgas, et Ossinovski on "sisserändaja poeg roosast erakonnast".

Postituse sõnakasutuse on hukka mõistnud mitmed poliitikud, nende seas ka riigikogu Keskerakonna fraktsiooni juht Kadri Simson, IRL-i esimees Urmas Reinsalu ja Reformierakonna eurosaadik Kaja Kallas. Ka president Toomas Hendrik Ilves tegi juhtumi osas kriitilise avalduse, kus rõhutas, et Ligi ja peaminister Taavi Rõivase praegustest otsustest sõltub Eesti täitevvõimu usaldusväärsus.

Jevgeni Ossinovski rääkis neljapäeval "Ringvaates", et küsimus ei ole vaid tema isikus, vaid Ligi remark solvas suurt hulka Eesti inimestest. "Sel konkreetsel puhul on asi sedavõrd hullem, et rahandusministri arsenali on tulnud ka rahvusvpõhised, etnilised sildistamise võtted, mis 21. sajandi Euroopa riigi valitusjuhi sõnapruuki kuuluda ei tohiks. Nii et minu hinnangul pole küsimus isegi minu isikus, vaid selgelt on meie mitmekultuurilises ühiskonnas sedatüüpi rahvuslikult sildistamine lubamatu, kindlasti ka solvav, mitte ainult minule, vaid suurele hulgale Eesti inimestest," rääkis ta.

Ligist sai rahandusminister 2008. aasta juunis pärast sotsiaaldemokraatide väljavahetamist valitsuses.